المغربي كائن گرمومي بامتياز ! قيسو فكلشي إلا جيبو ! و يقدر يتفلا معاك و يضحك معاك و يتمنيك عليك فكلشي إلا فالفلوس. هادشي لي بان ليا فاش شفت كيفاش تعاملو بزاف ديال المغاربة مع البنوك الاسلامية ! فجأة ولاو كلهم قادرين يحطو الدين فجهة و يتعاملو مع الأمر ببرغماتية و واقعية و يطرحوا أسئلة عقلانية فحال ” باش غاينفعونا البنوك الاسلامية ؟” ” شنو لافونطاج لي فيهم للكليان؟” ” واش غايتقامو ارخص من البنوك العادية؟” اسئلة معقولة كاتبين بأنه بنادم عندنا ساهل تغوفل عليه باسم الدين و تبيع ليه الوهم و لكن حدك توصل معاه للگرمومة كايولي كي الحداثي كي الدياني كي مول الشركة كي مولات البغرير كلشي برغماتي و عقلاني و كايقلب على المنفعة ديالو و هادي قضية مزيانة و مادام هاد الحس مازال فينا فراه نقدر نقول أنه مازال كاين شوية ديال الضو. البنوك الاسلامية بانت مع الصحوة الاسلامية و فلوس البيترودولار، دوك الناس لي دارو لاباس فمصر و الكويت و البحرين بغاو فين يحطو الملايير ديالهم بما يرضي الله ! و من هنا بدات قصة البنوك الاسلامية و لي كاتدخل فواحد الفرع من المالية سميتو ethical finance ! بمعنى الفينونص لي كاتحتارم مجموعة ديال المبادئ الإنسانية مثلا الاستثمارات خاصها تكون فمشاريع هادفة لي تنفع الناس و تحارب الجشع و الطمع ديال بزاف ديال الشركات بالإضافة لهادشي البنوك الاسلامية كايخصها تحتارم واحد المجموعة ديال المبادئ مثلا ماتبيعش ليك الفلوس فحال البنك العادي حيت فالاسلام الفلوس وسيلة ماشي سلعة داكشي علاش كاتسمعو بلي البنك الاسلامي كايشري ليك الدار و يبيعها ليك ماشي كايعطيك فلوس باش تشري دارك و داكشي علاش لابغيتي دير شركة كايدخل معاك شريك فراس المال ماشي كايعطيك فلوس باش تحل الشركة! مايكونش فيه الربا، ماديرش “الغرار” لي هوا تعطيك كريدي بلانتيري متغير ليوم 4% غدا 5% و شي نهار تفيق تلقا 6%، مايكونش فيه “ميسر و قمار” و أي حاجة فيها Risk ! و مايستثمرش ليك فلوسك فشي تجارة محرمة فحال الشراب و لحم الحلوف و البورنو. فاش كاتقرا على اهداف البنوك الاسلامية و كيفاش كايبيعو ليك راسهم كاتقول الله على راحة ! و أخيرا لقيت “ولاد الناس” لي مافيهمش تاحراميات ! و كاتبان ليك واحد الصورة نقية و زوينة و واخا تكون ماعمرك حطيتي راسك فوق شي صلاية كاتقول غي يحلو هاد البنوك الاسلامية و نمشي عندهم ! غي هوا المشكلة أنه هادشي كامل كايبقا غا سطحي ! ماركوتينغ اسلامي باش يجرو عندهم واحد النوع ديال الناس “كايخافو بينهم و بين الله ” ! و أنه الأهداف الحقيقية لي خاص تكون و تحمي الزبون و تخلي الربح و الخسارة مقسومين بين البنك و الكليان ماكاينينش ! القضية و مافيها تغوفيلة كبيرة باسم الدين ، الناس اليوم غايتصدمو حيت غي كايسمعو بنك اسلامي كايصحابهم راه غايلقاو الفلوس غا مشتتين و بلي البنك باغي يدير الخير و غايعطي الكريديات بلا انتيري للناس لي بغاوهم و بلي لاماخلصتيش الكريدي ماغايسيفطوكش للحبس و بلي البنك غي حيت “اسلامي” راه غايكون حنين و الناس لي خدامين فيه كايفرقو الفلوس. في حين أنه الواقع كايقول العكس ! ماكاينش الحنانة فعالم المال و الأعمال ! كاينة المصلحة و كفى ! تحت شعار شري تنضغ كري تبات! كاينة الگرمومة و الگرمومة ماعندهاش دين ! ماشي اسلامية ! و ماشي بوذية و ماشي يهودية ! كي البنك الاسلامي كي البنك العادي كاين اختلاف فالتسميات و طريقة الخدمة و نوعية الاستثمارات لي كايدير بفلوسك! البنك العادي يقدر يستثمر فلوسك فالشراب و لحم الحلوف و البنك الاسلامي مشروط عليه يستثمر فلوسك فخودنجال و زراعة الحبة السودا و البنوك بجوج كايحميو راسهم مزيان فأي استثمار غايدخلو فيه مع الكليان سوا باغي تشري دار سوا باغي دير مشروع تاواحد من هاد البنوك ماغادي يغامر معاك. البنك العادي كايعطيك كريدي بلانتيري لي يقدر يكون ثابت و لا متغير و البنك الاسلامي كايشري ليك الدار و كايبيعها ليك بواحد الطريطة ثابتة و لي تقدر تكون فايتة لانتيري. البنك العادي كايعطيك فلوس باش دير مشروعك و قبل كايطلب منك واحد الضوسي مهور ديال الضمانات باش يضمن راسو ماغاديش يخسر و البنك الاسلامي تاهوا و الله و ماكانو عندك ضمانات صحيحة لا دخل معاك شريك فشي مشروع. القضية و مافيها تسميات ! تسميات مبدلة و صافي أما الفلوس و البزنس راه مافيه لا إسلامي لا إخواني ! گاع ولاد عبد الواحد واحد ! 
!المغربي كائن گرمومي بامتياز كايقلب على الرخا ! ماشي ساهل يتفلاو عليه البنوك الاسلامية و يديو ليه رزقو باسم الدين